ประกาศคณะกรรมการพิจารณาการทุ่มตลาดและการอุดหนุน เรื่อง ผลการพิจารณาทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์ ที่มีแหล่งกำเนิดจากสาธารณรัฐประชาชนจีนต่อไป พ.ศ. 2561
ประกาศคณะกรรมการพิจารณาการทุ่มตลาดและการอุดหนุน
เรื่อง
ผลการพิจารณาทบทวนความจำเป็นในการใช้มาตรการตอบโต้การทุ่มตลาด
สินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนต่อไป
พ.ศ. ๒๕๖๑
 

ตามที่คณะกรรมการพิจารณาการทุ่มตลาดและการอุดหนุนได้มีมติในการประชุมครั้งที่
๘/๒๕๖๐ เมื่อวันที่ ๑๓ พฤศจิกายน พ.ศ. ๒๕๖๐ ให้เปิดการทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนต่อไปตามมาตรา ๕๗
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ ตามคำขอของบริษัท อภิสิทธิ์ แอนด์ อัลลายแอนซ์ จำกัด ผู้รับมอบอำนาจจากบริษัท
ดีสโตน อินเตอร์เนชั่นแนล จำกัด และบริษัท ดีรับเบอร์ จำกัด
ซึ่งเป็นอุตสาหกรรมภายในผู้ผลิตสินค้ายางในชนิดที่ใช้กับรถจักรยานยนต์ กรมการค้าต่างประเทศจึงได้ออกประกาศกรมการค้าต่างประเทศ
เรื่อง เปิดการทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนต่อไป พ.ศ. ๒๕๖๐ ลงวันที่ ๒๒ พฤศจิกายน
พ.ศ. ๒๕๖๐ และในระหว่างการพิจารณาทบทวนให้เรียกเก็บอากรตอบโต้การทุ่มตลาดจากการนำเข้าสินค้าดังกล่าวต่อไปในอัตราเดิมเป็นระยะเวลาไม่เกินหนึ่งปี
ตั้งแต่วันที่ ๕ ธันวาคม พ.ศ. ๒๕๖๐ เป็นต้นไปตามประกาศคณะกรรมการพิจารณาการทุ่มตลาดและการอุดหนุนเรื่องให้เรียกเก็บอากรตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนต่อไป พ.ศ. ๒๕๖๐ ลงวันที่ ๑ ธันวาคม พ.ศ. ๒๕๖๐
นั้น

คณะกรรมการพิจารณาการทุ่มตลาดและการอุดหนุนมีคำวินิจฉัยชั้นที่สุดในการประชุมครั้งที่
๗/๒๕๖๑ เมื่อวันที่ ๒๑ พฤศจิกายน พ.ศ. ๒๕๖๑ ว่าการยุติการเรียกเก็บอากรตอบโต้การทุ่มตลาดดังกล่าวจะทำให้มีการทุ่มตลาดต่อไป
หรือทำให้การทุ่มตลาดฟื้นคืนมาอีก
จึงมีมติให้เรียกเก็บอากรตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนในอัตราเดิมต่อไปอีกเป็นระยะเวลา ๕ ปี

อาศัยอำนาจตามความในมาตรา ๕ มาตรา ๗ มาตรา ๕๗ มาตรา ๖๐
และมาตรา ๗๓ (๑) แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒
คณะกรรมการพิจารณาการทุ่มตลาดและการอุดหนุนออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศคณะกรรมการพิจารณาการทุ่มตลาดและการอุดหนุน
เรื่อง ผลการพิจารณาทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนต่อไป พ.ศ. ๒๕๖๑

ข้อ
๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้เรียกเก็บอากรตอบโต้การทุ่มตลาดจากการนำเข้าสินค้ายางในชนิดที่ใช้กับรถจักรยานยนต์
ภายใต้พิกัดอัตราศุลกากรประเภทย่อยที่ ๔๐๑๓.๙๐.๒๐
ที่มีแหล่งกำเนิดจากสาธารณรัฐประชาชนจีน ในอัตราดังต่อไปนี้
(๑) อัตราร้อยละ ๓๐.๓๔ ของราคา
ซี ไอ เอฟ สำหรับสินค้าที่ผลิตจาก Qingdao Morechi Rubber Co., Ltd.
(๒) อัตราร้อยละ ๑๑๒.๕๑ ของราคา ซี ไอ เอฟ สำหรับสินค้าที่ผลิตจากผู้ผลิตรายอื่น

ข้อ
๔ ผู้ใดไม่พอใจคำวินิจฉัยของคณะกรรมการตามประกาศนี้
ให้อุทธรณ์คำวินิจฉัยดังกล่าวต่อศาลทรัพย์สินทางปัญญาและการค้าระหว่างประเทศได้ภายใน
๓๐ วัน นับแต่วันได้รับแจ้งคำวินิจฉัย


ประกาศ
ณ วันที่ ๒๖ พฤศจิกายน พ.ศ. ๒๕๖๑
สนธิรัตน์
สนธิจิรวงศ์
รัฐมนตรีว่าการกระทรวงพาณิชย์
ประธานคณะกรรมการพิจารณาการทุ่มตลาดและการอุดหนุน






วิวรรธน์/จัดทำ
๒๘ มกราคม ๒๕๖๒


[๑] ราชกิจจานุเบกษา
เล่ม ๑๓๕/ตอนพิเศษ ๓๐๓ ง/หน้า ๘/๒๙ พฤศจิกายน ๒๕๖๑